৪ হাজার কোটি টাকা খরচ করে নির্বাচন থেকে সরে দাঁড়ালেন ব্লুমবার্গ
ডোনাল্ড ট্রাম্পকে হোয়াইট হাউস থেকে হটাতে জীবনের অর্জিত সব অর্থ ব্যয় করার ঘোষণা দিয়েছিলেন দেশটির শীর্ষ ধনী ও নিউইয়র্কের সাবেক মেয়র মাইকেল ব্লুমবার্গ।







এ জন্য ডেমোক্র্যাট দল থেকে ২০২০ সালের মার্কিন প্রেসিডেন্ট নির্বাচনের জন্য প্রার্থী হতে চেয়েছিলেন তিনি।




ইতিমধ্যে নির্বাচনী প্রচারণায় কোটি কোটি টাকা দুই হাতে উড়িয়েছেন ব্লুমবার্গ।  
ব্লুমবার্গ নির্বাচনী প্রচারণায় গত তিন মাসে ৫০ কোটি ডলার (৪ হাজার ২৫১ কোটি টাকা) খরচ করেছেন বলে জানিয়েছে দেশটির বিভিন্ন গণমাধ্যম।
কিন্ত কয়েক হাজার কোটি টাকা খরচ করেও শেষ পর্যন্ত প্রাইমারি ভোটে কোনো অঙ্গরাজ্যেই জয় পাননি তিনি।
তাই আর প্রচার চালাবেন না ঘোষণা দিয়ে ২০২০ সালের মার্কিন প্রেসিডেন্ট নির্বাচনের প্রার্থিতা পদ থেকে সরে দাঁড়িয়েছেন এই ধনকুবের।
এ বিষয়ে বুধবার এক বিবৃতিতে মাইকেল ব্লুমবার্গ দেশবাসীর উদ্দেশে বলেন, ‘প্রেসিডেন্ট ডোনাল্ড ট্রাম্পকে হারানোর প্রতিযোগিতায় নেমে তিন মাস লড়াই করেছি।  তবে এ লড়াইয়ে আর থাকছি না আমি।  আমি প্রতিযোগিতা ছেড়ে যাচ্ছি। প্রেসিডেন্ট নির্বাচনে আমি আর প্রার্থী হচ্ছি না। তবে নির্বাচন থেকে নিজে সরে দাঁড়ালেও ট্রাম্পকে হারানোর প্রতিযোগিতা ছাড়ছি না। এখন থেকে ট্রাম্পের বিপরীতে ডেমোক্র্যাট দলের মনোনয়নপ্রত্যাশী জো বাইডেনকে সমর্থন জানাব ও তাকে সহযোগিতা করব।’
প্রসঙ্গত আগামী নভেম্বরে অনুষ্ঠেয় প্রেসিডেন্ট নির্বাচনে ডোনাল্ড ট্রাম্পের বিরুদ্ধে ডেমোক্র্যাট প্রার্থী নির্ধারণ করতে গত ৩ ফেব্রুয়ারি থেকে যুক্তরাষ্ট্রে প্রাইমারি নির্বাচন শুরু হয়েছে।
সেখানে প্রার্থী বাছাইয়ের দৌড়ে এগিয়ে রয়েছেন সাবেক ভাইস প্রেসিডেন্ট জো বাইডেন।
মঙ্গলবার ‘সুপার টুইসডের’ ভোটাভুটির পর বুথফেরত জরিপের ফলে নর্থ ক্যারোলাইনা, ভার্জিনিয়া ও অ্যালাবামায় জয় পেয়েছেন বাইডেন। ১৪টি রাজ্যের মধ্যে ১০টিতেই জিতেছেন তিনি।

ডোনাল্ড ট্রাম্পকে হোয়াইট হাউস থেকে হটাতে জীবনের অর্জিত সব অর্থ ব্যয় করার ঘোষণা দিয়েছিলেন দেশটির শীর্ষ ধনী ও নিউইয়র্কের সাবেক মেয়র মাইকেল ব্লুমবার্গ।